b'\n_START_ARTICLE_\nHannu Rauhala\n_START_PARAGRAPH_\nHannu Tapani Rauhala (s. 1934) oli suomalainen kasvatustieteen dosentti, joka her\xc3\xa4tti 1990-luvulla huomiota voodoo-harrastuksillaan._NEWLINE_Rauhala opiskeli psykologiaa ja kasvatustiedett\xc3\xa4 Jyv\xc3\xa4skyl\xc3\xa4n yliopistossa. H\xc3\xa4n v\xc3\xa4itteli tohtoriksi 1983 Greifswaldin yliopistossa DDR:ss\xc3\xa4. Rauhala toimi Helsingin yliopiston erityispedagogiikan ja kuntouttavan kasvatuksen dosenttina 1985\xe2\x80\x931999._NEWLINE_Rauhala kertoi 1990-luvulla tv-haastattelussa olleensa Nigeriassa perehtym\xc3\xa4ss\xc3\xa4 voodoon salaisuuksiin. Rauhala oli vihitty voodoohon seremoniassa, johon kuului kanan uhraaminen, ja lis\xc3\xa4ksi h\xc3\xa4n oli juonut vihkimisen tehneen nigerialaisen voodoopapittaren eli mambon virtsaa._NEWLINE_Vuonna 1999 Rauhala julkaisi Ultra-lehdess\xc3\xa4 ilmoituksen, jossa h\xc3\xa4n tarjosi "laser klitoris stimulaatiota" ja hypnoosia hoitomuodoksi frigiditeetist\xc3\xa4 k\xc3\xa4rsineille nuorille tyt\xc3\xb6ille ja naisille._NEWLINE_Rauhala esiintyi 1990-luvun alussa Leo Mellerin videodokumentissa "Enkeliruhtinas nyt!". Dokumentissa Rauhala kertoi musiikin maagillisista vaikutuksista, muun muassa Pjotr T\xc5\xa1aikovskin Pateettisen sinfonian ja Richard Wagnerin musiikin negatiivisista vaikutuksista ihmisiin sek\xc3\xa4 esitteli my\xc3\xb6s lyhyesti voodoota. Rauhala kertoi voodoosta my\xc3\xb6s Keskisuomalainen-lehdess\xc3\xa4 4. tammikuuta 1999 ilmestyneess\xc3\xa4 artkkelissa Kaikki l\xc3\xa4htee voodoosta.'